দক্ষিণ দিনাজপুরের বালুরঘাটের ডুবাহার গ্রামে নেই ধর্মীয় কোনও হানাহানি, নেই কোনও জাত যাওয়ার ভয়। কারণ, গ্রামটির হিন্দু-মুসলমান দুই সম্প্রদায়ের মেলবন্ধন অটুট রয়েছে টিনের চালের ছোট্ট একটি মন্দিরকে ঘিরে। যে মন্দিরে মুসলিম ধর্মাবলম্বীর প্রতিষ্ঠিত তাঁরা মা, ছিন্নমস্তা ও চন্ডীকেই পুজোর কয়েক দিন দুর্গা রূপে একজোট হয়ে পুজো করেন দুই সম্প্রদায়ের মানুষ।

জমি দান থেকে শুরু করে সেখানে মন্দির নির্মাণ— সবই ইসলাম ধর্মাবলম্বী এক বাসিন্দার। সাহারার আলি মহালত নামের ওই ব্যক্তি, বছর তিরিশেক আগে স্বপ্নাদেশ পেয়ে প্রথম তাঁরা মা, ছিন্নমস্তা ও চন্ডীর পুজো শুরু করেন। পরে নিজের জমি দান করে সেখানে মন্দিরও গড়ে দেন তিনি। সেই সঙ্গে হিন্দু-মুসলিম দুই সম্প্রদায়ের মানুষদের নিয়ে ট্রাস্ট বোর্ড গঠন করেন।

বছরের আর দশটা দিন সকাল-সন্ধ্যায় মন্দিরে নিত্যপুজো হয়। মহালয়া থেকে ট্রাস্ট বোর্ডের পরিচালনায় দুর্গাপুজোর আয়োজন চলে। মা, ছিন্নমস্তা ও চন্ডীর প্রতিমাকেই দুর্গা রূপে পুজো করা হয়।
ইতিমধ্যেই ডুবাহার গ্রামের মুসলিমদের হাতে প্রতিষ্ঠিত ও পূজিত এই মন্দিরের মাহাত্ম্য দূরদূরান্তে ছড়িয়ে পড়েছে। প্রতিদিন নিয়মিত পুজো হলেও, সপ্তাহের শনি ও মঙ্গলবার প্রচুর ভক্তের সমাগম ঘটে এই মন্দিরে।